UBA เทรดวันแรก! ลุ้นวิ่งแตะ 2.80 บ. ชูประสบการณ์ “บำบัดน้ำเสีย” สูงกว่า 20 ปี
UBA ลงสนามเทรดวันแรก ลุ้นวิ่งเหนือราคาเป้า 2.80 บาท ชูธุรกิจ “บำบัดน้ำเสีย” รายแรกในตลาดทุน พร้อมประสบการณ์กว่า 20 ปี ย้ำผลการดําเนินงานปี 65-67 เติบโตต่อเนื่อง
UBA ลงสนามเทรดวันแรก ลุ้นวิ่งเหนือราคาเป้า 2.80 บาท ชูธุรกิจ “บำบัดน้ำเสีย” รายแรกในตลาดทุน พร้อมประสบการณ์กว่า 20 ปี ย้ำผลการดําเนินงานปี 65-67 เติบโตต่อเนื่อง
8 ธ.ค. 2565

ผู้สื่อข่าวรายงานว่า วันนี้ (7 ธ.ค.65) บริษัท ยูทิลิตี้ บิสิเนส อัลลายแอนซ์ จำกัด (มหาชน) หรือ UBA ผู้ดำเนินธุรกิจให้บริการจัดการน้ำ เดินระบบและบำรุงรักษาแบบครบวงจร (Integrated Operation and Maintenance หรือ “IOM”) พร้อมทั้งบริการให้คำปรึกษา ออกแบบ ก่อสร้าง และติดตั้งเครื่องจักรอุปกรณ์ต่างๆ ตามความต้องการของลูกค้า เพื่อสนับสนุนธุรกิจบริหารจัดการน้ำแบบครบวงจร พร้อมเข้าซื้อขายในตลาดหลักทรัพย์ เอ็ม เอ ไอ (mai) ด้วยมูลค่าหลักทรัพย์ ณ ราคา IPO ที่ 1,020 ล้านบาท โดยใช้ชื่อย่อในการซื้อขายหลักทรัพย์ว่า “UBA”
สำหรับ UBA เป็นบริษัทในกลุ่มของ บริษัท เนาวรัตน์พัฒนาการ จำกัด (มหาชน) หรือ NWR และ บริษัท สยามอีสต์ โซลูชั่น จำกัด (มหาชน) หรือ SE ซึ่งเป็นหนึ่งในผู้นำในการให้บริการด้านการจัดการน้ำแบบครบวงจรของประเทศไทย โดยให้บริการครอบคลุมใน 3 กลุ่มผลิตภัณฑ์ ได้แก่ งานระบบบำบัดน้ำเสีย งานอุโมงค์ระบายน้ำ และงานระบบน้ำประปา ภายใต้ 2 ประเภทบริการหลัก
ได้แก่ การให้บริการงานด้านวิศวกรรมและจัดหาอุปกรณ์ และการให้บริการจัดการเดินระบบและบำรุงรักษา ปัจจุบัน UBA เป็นผู้ให้บริการจัดการน้ำเสียเอกชนรายใหญ่ที่สุดของกรุงเทพมหานคร และเป็นบริษัทเอกชนเพียงรายเดียวที่ได้รับให้ดูแลงานอุโมงค์ระบายน้ำให้กับกรุงเทพมหานคร
โดยที่ผ่านมาได้ดำเนินโครงการให้กับกรุงเทพมหานคร จำนวน 7 โครงการ มูลค่ารวมกว่า 4,000 ล้านบาท และอยู่ระหว่างการดำเนินการอีก 3 โครงการ มูลค่ารวมกว่า 2,200 ล้านบาท ในงวด 9 เดือนปี 2565 บริษัทมีรายได้การให้บริการจัดการเดินระบบและบำรุงรักษา : การให้บริการงานด้านวิศวกรรมและจัดหาอุปกรณ์ประมาณ 87 : 13 และเป็นสัดส่วนรายได้จากภาคราชการ : เอกชนประมาณ 84 : 16
ทั้งนี้ UBA มีทุนชำระแล้ว 300 ล้านบาท มูลค่าที่ตราไว้หุ้นละ 0.50 บาท ประกอบด้วยหุ้นสามัญเดิม 430 ล้านหุ้นและหุ้นสามัญเพิ่มทุน 170 ล้านหุ้น โดยเสนอขายต่อผู้มีสิทธิจองซื้อหุ้นตามสัดส่วนการถือหุ้นของ NWR และ SE (Pre-emptive Rights) 25.5 ล้านหุ้น เมื่อวันที่ 23 – 25 พฤศจิกายน 2565 เสนอขายต่อบุคคลตามดุลยพินิจของผู้จัดจำหน่ายหลักทรัพย์ 114.5 ล้านหุ้น เสนอขายต่อผู้มีอุปการคุณของบริษัท 19.8 ล้านหุ้น และเสนอขายต่อกรรมการ ผู้บริหาร และพนักงานของบริษัท 10.2 ล้านหุ้น เมื่อวันที่ 28 – 30 พ.ย.65 ในราคาหุ้นละ 1.70 บาท คิดเป็นมูลค่าระดมทุน 289 ล้านบาท มูลค่าหลักทรัพย์ ณ ราคา IPO 1,020 ล้านบาท
สำหรับการกำหนดราคาเสนอขายหุ้น IPO คิดเป็นอัตราส่วนราคาต่อกำไรสุทธิต่อหุ้น (P/E ratio) ที่ประมาณ 15.73 เท่า คำนวณกำไรสุทธิต่อหุ้นจากผลกำไรสุทธิในช่วง 4 ไตรมาสย้อนหลัง (ตั้งแต่วันที่ 1 ต.ค.64 ถึงวันที่ 30 ก.ย.65) ซึ่งเท่ากับ 64.83 ล้านบาท หารด้วยจำนวนหุ้นสามัญทั้งหมดภายหลังการเสนอขายหุ้นครั้งนี้ (fully diluted) คิดเป็นกำไรสุทธิต่อหุ้น 0.11 บาท โดยมีบริษัท แคปปิตอล วัน พาร์ทเนอร์ จำกัด เป็นที่ปรึกษาทางการเงิน และบริษัท หลักทรัพย์ โกลเบล็ก จำกัด เป็นผู้จัดการการจัดจำหน่ายและรับประกันการจัดจำหน่ายหุ้นสามัญ
ด้านนายสมชาติ สังหิตกุล ประธานเจ้าหน้าที่บริหาร UBA เปิดเผยว่า ด้วยประสบการณ์มากกว่า 20 ปี ในการรับงานบริหารจัดการน้ำทั้งในโครงการขนาดเล็กจนถึงขนาดใหญ่ ทำให้บริษัทฯ เข้าใจและเชี่ยวชาญในการทำงานในหลายรูปแบบให้กับลูกค้าทั้งจากหน่วยงานภาครัฐและภาคเอกชนในหลากหลายอุตสาหกรรม
ประกอบกับบริษัทฯ ได้รับการรับรองมาตรฐานระดับสากล ทั้ง ISO 9001 ISO 14001 และ ISO 45001 จึงได้รับความเชื่อมั่นในคุณภาพในการให้บริการ และได้รับความไว้วางใจจากลูกค้ามาอย่างต่อเนื่อง สำหรับเงินที่ได้จากการระดมทุนครั้งนี้จะนำไปใช้คืนเงินกู้สถาบันการเงิน ลงทุนพัฒนาระบบสารสนเทศ ปรับปรุงเครื่องจักร วิจัยพัฒนาเพื่อสร้างสินค้าและบริการใหม่ และใช้เป็นเงินทุนหมุนเวียน
โดย UBA มีผู้ถือหุ้นใหญ่หลัง IPO คือ NWR ถือหุ้น 43% และสยามอีสต์ โซลูชั่น ถือหุ้น 28.67% โดยบริษัทมีนโยบายจ่ายเงินปันผลให้แก่ผู้ถือหุ้นในอัตราไม่น้อยกว่า 30% ของกำไรสุทธิหลังหักภาษีจากงบเฉพาะกิจการ และหลังหักเงินสำรองต่าง ๆ ทุกประเภทตามกฎหมายกำหนดในแต่ละปี
สำหรับผู้ลงทุนและผู้สนใจ สามารถดูรายละเอียด จากหนังสือชี้ชวนของบริษัทที่เว็บไซต์ของสำนักงาน ก.ล.ต. ที่ www.sec.or.th และข้อมูลทั่วไปของบริษัทที่ www.uba.co.th และ www.set.or.th
บริษัทหลักทรัพย์ อาร์เอชบี (ประเทศไทย) จำกัด (มหาชน) เปิดเผยบทวิเคราะห์ของหุ้น UBA โดยประเมินมูลค่าพื้นฐานปี 66 อยู่ที่ราคา 2.80 บาทต่อหุ้น อิง Targeted P/E ที่ 19 เท่า ซึ่งเป็นค่าเฉลี่ยการซื้อขายหุ้นที่เกี่ยวข้องกับการบริหารจัดการทรัพยากรน้ำ
โดยจุดเด่นของ UBA คือสามารถบริหารจัดการน้ำครบวงจร มีโอกาสขยายงานจากข้อบังคับทางกฎหมายที่เกี่ยวข้องกับการบําบัดนํ้าเสียที่เข้มงวดขึ้น ขณะเดียวกันมีโอกาสขยายงานจากการเติบโตของอุตสาหกรรม รวมถึงภาพรวมผลประกอบการโดดเด่นเมื่อเทียบกับคู่แข่ง ตลอดจนมีส่วนแบ่งการตลาดอันดับ 1ของโรงบําบัดนํ้าเสียกรุงเทพมหานคร (กทม.) และมีความเชี่ยวชาญการจัดการงานอุโมงค์ระบายนํ้าแก่กทม.
ทั้งนี้ มีมุมมองเชิงบวกต่อผลการดำเนินงาน จากแผนงานขยายโครงการของกรุงเทพมหานคร ซึ่งเป็นลูกค้าหลัก และการเติบโตของอุตสาหกรรมจากลูกค้ารายอื่น คาดผลการดําเนินงานปี 65 – 67 เติบโตต่อเนื่อง จากการรับรู้รายได้ทั้งในส่วน Backlog งาน IOM รวมถึงการรับรู้รายได้จากโครงการใหม่ต่างๆ หนุนยอดขาย และประเมินกําไรสุทธิเติบโตในอัตราเร่ง ใน 3 ปีข้างหน้า (65 – 67) ที่ระดับ 23 – 37% ประมาณการรายได้รวมเติบโต 25% และ 44%
ขณะที่ Net Profit Margin ใน 3 ปี (65 – 67) ที่ระดับ 9.7-10.5% จากการประหยัดต่อขนาดต้นทุนบริหารงาน ส่วน ROE จะเร่งตัวเป็น 13.3% ในปี 67 (65: 12.6%) นับว่ามีศักยภาพการเติบโตของกําไรที่มั่นคง
ด้านบริษัทหลักทรัพย์ โกลเบล็ก จำกัด ระบุว่า UBA เป็นผู้นำด้านการบริหารจัดการน้ำ โดยมีรายได้หลักมาจากงานโครงการที่ได้รับจากกรุงเทพมหานคร ซึ่งมีแผนที่จะขยาย รวมทั้งเพิ่มความสามารถในการบำบัดน้ำเสียและระบายน้ำเป็น 3 เท่า และ 2.4 เท่าภายในปี 2570 มีแผนสร้างโรงควบคุมคุณภาพน้ำอีก 12 แห่ง ภายในปี 70 เพื่อให้สามารถบำบัดน้ำเสียได้วันละ 3 ล้านลูกบาศก์เมตรต่อวัน จากปัจจุบันมีโรงควบคุมคุณภาพน้ำ 22 แห่ง สามารถบำบัดน้ำเสียรวม 1,483,400 ลูกบาศก์เมตรต่อวัน ซึ่งคิดเป็นเพียงความสามารถในการบำบัดน้ำเสียอยู่ที่ 59.07% เมื่อเทียบกับปริมาณการใช้น้ำประปาที่ 2,511,468 ลูกบาศก์เมตรต่อวัน
รวมทั้งแผนเพิ่มอุโมงค์ระบายน้ำอีก 6 แห่ง เพื่อให้สามารถระบายน้ำได้เป็น 463 ลูกบาศก์เมตรต่อวินาที ภายในปี 2570 จากปัจจุบันกรุงเทพฯ มีอุโมงค์ระบายน้ำ 4 แห่ง สามารถระบายน้ำได้ 195 ลูกบาศก์เมตรต่อวินาที เนื่องจากปัญหาน้ำท่วมจากฝนตกในหลายพื้นที่ ไม่สามารถระบายน้ำได้ตามแผน
โดยคาดการณ์กำไรสุทธิเติบโตเฉลี่ย (CAGR) ปี 64 – 66 ที่ 30% ต่อปี สำหรับปี 65 คาดกำไรสุทธิที่ 68.3 ล้านบาท (เติบโต 30% จากปีก่อน) และปี 66 ประเมินกำไรสุทธิที่ 80.4 ล้านบาท (เติบโต 23% จากปีก่อน) ปี 67 กำไรสุทธิที่ 89.0 ล้านบาท (เติบโต 30% จากปีก่อน) เนื่องจากความพร้อมการเข้าร่วมประมูลงานใหม่ราว 1.1 หมื่นล้านบาทในปี 65 – 67 โดยประเมินราคาราคาเป้าหมายที่ 2.54 บาท ในปี 66
บริษัทหลักทรัพย์ โนมูระ พัฒนสิน จำกัด (มหาชน) เปิดเผยว่า จุดเด่นของ UBA อยู่ในอุตสาหกรรมที่เกี่ยวกับการปกป้องสิ่งแวดล้อมมีแนวโน้มเติบโต เป็นธุรกิจที่ต้องใช้ความเชี่ยวชาญเฉพาะด้านทางให้การแข่งขัน และงานโครงการบริหารทรัพยากรน้ำมีแนวโน้มเกิดขึ้นต่อเนื่อง ซึ่ง UBA มีกทม. เป็นลูกค้าหลัก ซึ่งมีแผนเปิดประมูลโครงการใหม่ๆ ได้แก่แผนสร้างโรงบำบัดน้ำเสีย 15 แห่ง (ปี 62-78) และการสร้างอุโมงค์ระบายน้ำ 6 แห่ง (ปี 64-69) และต่อสัญญาโครงการเดิมต่อเนื่อง
รวมทั้งมี Backlog รอรับรู้รายได้ถึงปี 69 ประเมินกำไรสุทธิปี 65-67 เติบโตเฉลี่ย เพิ่มขึ้น 31% ต่อปี เป็น 63 ล้านบาท 88 ล้านบาท และ 117 ล้านบาท โดยคาดการณ์ราคาเป้าหมายปี 66 เท่ากับ 2.20 บาท (DCF) เทียบเท่า PE ปี 66 ที่ 14.9 เท่า ใกล้เคียงหุ้นกลุ่มงานประมูลและบริการสาธารณูปโภค